Matvælastofnun hætt að sinna lögbundnu viðhaldi sauðfjárveikivarnagirðinga Víða um land eru sauðfjárveiki-varnagirðingar sem hafa þann tilgang að koma í veg fyrir að sauðfé flakki milli sýslna og varnarhólfa til að draga sem mest úr smithættu skæðra sauðfjársjúkdóma . Þannig eru 23 skilgreind varnarhólf fyrir sauðfé í landinu . Í viðhald girðinganna hefur ríkisvaldið lagt nokkra tugi milljóna á undanförnum árum , en nú bregður svo við að Matvælastofnun , sem á að sjá um útdeilingu peninga til lögbundins viðhalds þessara girðinga , segist ekki hafa fjármuni í verkefnið . Árleg útgjöld við viðhald sauðfjárveikivarnagirðinga í landinu hafa farið minnkandi ár frá ári . Þannig var árið 2008 greiddar tæpar 39 milljónir króna í girðingaviðhald , en þeir fjármunir farið minnkandi með hverju árinu . Áætlað er að 12 milljónir hafi farið í málaflokkinn árið 2012 og dugði ekki til . Eins og fyrr segir verður ekki króna varið í málaflokkinn á þessu ári . Sauðfjárbændur eru mjög uggandi yfir þessari stöðu mála , enda þykir öruggt að svokölluðum línubrjótum muni fjölga , en það er fé sem kemst í gegnum sauðfjárveikivarnagirðingar . Því er undantekningalaust slátrað . Ef girðingaviðhaldi verður hætt má gera ráð fyrir að þúsundir fjár rjúfi varnargirðingar og bíði þar af leiðandi ótímabærs dauðdaga í næstu sýslu með tilheyrandi tjóni fyrir bændur . Í svari atvinnuvegaráðherra við fyrirspurn Ásmundar Einars Daðasonar alþingismanns á yfirstandandi þingi kom fram að línubrjótar á öllu landinu árið 2010 voru 693 kindur en 325 kindur árið 2011 . Þorsteinn Ólafsson , sérfræðingur í sauðfjársjúkdómum hjá Matvælastofnun , sagði í samtali við RUV að margar girðingar séu orðnar gamlar og úr sér gengnar . Nauðsynlegt sé því að styrkja mikilvægar girðingar eins og þær sem skilja á milli Vesturlands og Húnavatnssýslna . „ Það fer alltaf eitthvað af fé þar yfir með áhættu vegna flutninga á sjúkdómum , “ segir Þorsteinn . Hann segir að riðuveiki geti borist í Borgarfjörð ef línum í Húnavatnssýslum er ekki haldið við . Sem betur fer hafi ekki komið upp riðutilfelli í tvö ár . Fram kom í fréttum RUV að Matvælastofnun telur sig þurfa 24 milljónir á ári til að sinna nauðsynlegu viðhaldi og endurbótum á varnargirðingum . Þá þurfi 12 milljónir til að rífa upp gamlar girðingar sem hafa verið aflagðar en þær geta verið hættulegar fyrir búfénað séu þær látnar liggja hálffallnar . Ekki hafi verið til fjármagn til að ráðast í þá vinnu . „ Það kostar talsvert að taka upp þessar gömlu girðingar og er nauðsynlegt , bæði skylda og svo er slysahætta af þessum girðingum . Það verður bara að viðurkennast , “ sagði Þorsteinn í samtali við RUV .